## Refleksion og erfaringer fra forløbet – herunder teknisk og didaktiske udfordringer

I bedes skrive noget under alle overskrifter. Skriv så meget som I har brug for under de enkelte overskrifter, og henvis gerne til supplerende materialer som I afleverer sammen med beskrivelsen.

### Hvilke udfordringer har I oplevet?

Vi oplevede at netværket brød sammen i kirken, da vi havde for mange brugere på app’en samtidig. Derudover var der nogle tekniske udfordringer ift. app’en. Den ”frøs” nogle spørgsmål, så eleverne måtte starte forfra nogle gange.

### Hvilke udfordringer har eleverne oplevet?

Eleverne blev frustrerede over ovennævnte tekniske udfordringer. Eleverne var udfordret ift. at tage ansvar for produktet samt samarbejdet i gruppen. Det er en stor udfordring for elever i 2. klasse selv at skulle afgrænse et område samt finde information. De var derfor nødt til at have en del støtte i form af nogle konkrete spørgsmål, som de kunne besvare (ud over de spørgsmål de fandt på app’en). Eleverne er ikke vant til at skrive noter, og det var svært for dem at skrive tydelige stikord, som de kunne arbejde videre med ugen efter. Først da de senere skulle bruge dem, forstod de vigtigheden i at have taget gode noter undervejs i forløbet.

### Hvordan har I løst disse udfordringer? Fx gennem samarbejde med kolleger, inddragelse af ressourcepersoner på skolen, elever, mv.

De tekniske problemer løste vi ved at dele gruppen, så der ikke var så mange brugere logget på af gangen.

De udfordringer eleverne oplevede i forhold til at forstå sammenhængen imellem aktiviteter og formålet i forhold til videnskonstruktion, kunne vi efterfølgende imødekomme ved en tydeliggørelse af målene for undervisningen. Vi har ladet os inspirere af debatten om tydelige mål og brugt tid på instruktion og visualisering af mål. Fx ved at øve at skrive noter til oplæg eller småfilm, og efterfølgende bruge noterne i besvarelser af spørgsmål.

### Fungerede lærerrollen hensigtsmæssigt i forløbet?

Ja, men det var nødvendigt at løbe stærkt for at kunne nå at hjælpe alle grupperne. Der ud over har der været anvendt meget ekstra forberedelsestid til at hente og bringe teknisk udstyr, afprøve programmer samt justere for fejl og mangler ved udstyret.

### Fungerede forløbet som helhed?

Ja, det var en rigtig god øvelse i at tilegne sig viden på en ny måde, tage ansvar for sit arbejde og sin gruppe samt præsentere et færdigt produkt for klassen.

### Hvilke justeringer har I overvejet til næste gennemførsel?

Måske en mere konkret opgave fra start, så de ved hvad det er for nogle svar de skal søge. Der er MANGE informationer på app’en , så det var svært at finde ud af, hvilke der var de mest relevante for gruppen.